钦定古今图书集成/明伦汇编/官常典/第125卷 > 颜竣
## 钦定古今图书集成/明伦汇编/官常典/第125卷 > 颜竣

按《宋书》本传，竣字士逊，琅邪临沂人，光禄大夫延之
子也。太祖问延之：“‘‘卿诸子谁有卿风’？对曰：‘竣得臣笔，
测得臣文，㚟得臣义，跃得臣酒’。竣初为太学博士，太
子舍人，出为世祖抚军主簿，甚被爱遇，竣亦尽心补
益。元嘉中，上不欲诸王各立朋党，将召竣补尚书郎，
吏部尚书江湛以为竣在府有称，不宜回改’。上乃止。”
遂随府转安北镇军，北中郎府主簿。二十八年，虏自
彭城北归，复求互市。竣议曰：“愚以为与虏和亲无益
已然之明效。何以言其然？夷狄之欲侵暴，正苦力之
不足耳，未尝拘制信义，用辍其谋。昔年江上之役，乃
是和亲之所招，历稔交骋，遂求国婚。朝廷羁縻之义，
依违不绝，既积岁月，渐不可诬。兽心”无厌，重以忿怒
故，至于深入。幸今因兵交之后，华戎隔判，若言互市，
则复开曩敝之萌。议者不过言“互市之利在得马。今
弃此所重，得彼下驷千匹以上，尚不足言，况所得之
数，裁不十百邪？一相交关，卒难闭绝。寇负力玩胜，骄
黠已甚。虽云互市，实觇国情。多赡其求，则桀傲罔已；
通而为节，则必生边虞。不如塞其端渐，杜其觖望，内
修德化，外经边事，保境以观其衅，于事为长。”初，沙门
释僧舍粗有学义，谓竣曰：“贫道粗见谶记，当有真人
应符，名称次第，属在殿下。”竣在彭城，尝向亲人叙之，
言遂宣布，闻于太祖。时元凶巫蛊事已发，故上不加
推治。世祖镇寻阳，迁南中郎记室参军。三十年春，以
父延之致仕，固求解职，不许。赐假未发，而太祖崩问
至。世祖举兵入讨，转谘议参军，领录事，任总内外，并
造檄书。世祖发寻阳，便有疾，领录事，自沈庆之以下，
并不堪相见，唯竣出入卧内，断决军机。时世祖屡经
危笃，不任咨禀，凡厥众事，竣皆专断施行。世祖践阼，
以为侍中，俄迁左卫将军，加散骑常侍，辞常侍，见许，
封建城县侯，食邑二千户。孝建元年，转吏部尚书，领
骁骑将军。留心选举，自强不息，任遇既隆，奏无不可。
其后谢庄代竣领选，意多不行。竣容貌严毅，庄风姿
甚美，宾客喧诉，常欢笑答之。时人为之语曰：“颜竣嗔
而与人官，谢庄笑而不与人官。”南郡王义宣、臧质等
反，以竣兼领军。义宣、质诸子，藏匿建康、秣陵、湖熟、江
宁县界。世祖大怒，免丹阳尹褚湛之官，收四县官长。
以竣为丹阳尹，加散骑常侍。先是，竣未有子，而大司
马江夏王义恭诸子为元凶所杀，至是并各产男。上
自为制名，名义恭子为“伯禽”，以比鲁公。伯禽，周公旦
之子也；名竣子为辟疆，以比汉侍中张良之子。先是，
元嘉中，铸四铢钱，轮郭形制，与五铢同用，费损无利，
故百姓不盗铸。及世祖即位，又铸孝建四铢。三年，尚
书右丞徐爰议曰：“贵货利民，载自《五政》；开铸流圜，法
成九府。民富国实，教立化光。及时移俗易，则通变适
用。是以周、汉俶迁，随世轻重。降及后代，财丰用足，因
条前宝，无复改创。年历既远，丧乱屡经，堙焚剪毁，日
月销减，货薄民贫，公私俱困，不有革造，将之大乏。谓
应或遵古典，收铜缮铸，纳赎刊刑，著在往策。今宜以
铜赎刑，随罚为品。”诏可。铸钱形或薄小，轮郭不成，于
是民间盗铸者云起，杂以铅锡，并不牢固。又剪凿古
钱以取其铜，钱转薄小，稍违官式。虽重制严刑，民吏
官长坐死免者相系，而盗铸弥甚，百物踊贵，民人患
苦之。乃立品格，薄小无轮郭者，悉加禁断。始兴郡公
沈庆之立议曰：“昔秦币过重，高祖是患，普令民铸，改
造榆荚，而货轻物重，又复乖时。太宗放铸，贾谊致讥。
诚以采山术存铜多利重耕战之器，曩时所用，四民
竞造，为害或多。而孝文弗纳，民铸遂行，故能朽贯盈
府，天下殷富。况今耕战不用，采铸废久，镕冶所资，多因成器。功艰利薄，绝吴、邓之资；农民不习，无释耒之
患。方今中兴开运，圣化维新，虽复偃甲销戈，而仓库
未实，公私所乏，唯钱而已。愚谓宜听民铸钱，郡县开
置钱署，乐铸之家，皆居署内，平其杂式，去其杂伪，官
敛轮郭，藏之以为永宝。去春所禁新品，一时施用，今
铸悉依此格，万税三千，严检盗铸，并禁剪凿。数年之
间，公私丰赡，铜尽事息，奸伪自止。且禁铸则铜转成
器，开铸则器化为财，剪华利用，于事为益。”上下其事
公卿。太宰江夏王义恭议曰：“伏见沈庆之议，听民私
铸，乐铸之室，皆入署居，平其准式，去其杂伪。愚谓百
姓不乐，与官相关，由来甚久。又多是”人士，盖不愿入
署。凡盗铸为利，利在伪杂，伪杂既禁，乐入必寡。云“敛
取轮郭，藏为永宝”，愚谓上之所贵，下必从之。百姓闻
官敛轮部轮郭之价百倍，大小对易，谁肯为之？彊制
使换，则状似逼夺。又去春所禁新品，一时施用，愚谓
此条，在可开许。又云“今铸宜依此格，万税三千。”又云
“严检盗铸，不得更造。”愚谓禁制之设，非唯亘昧利犯
宪，群庶常情，不患制轻，患在冒犯。今入署必万输三
千，私铸无十三之税，逐利犯禁，居然不断。又云：“铜尽
事息，奸伪自禁。”愚谓赤县内铜，非可卒尽，比及铜尽，
奸伪已积。又云禁铸则铜转成器，开铸则器化为财。
然顷所患，患于形式不均，加以剪凿。〈阙二字〉铅锡众。
“耳。越若止于盗铸铜者，亦无须苦禁。”竣议曰：“泉货利
用，近古所同，轻重之议，定于汉世。魏晋以降，未之能
改，诚以物货既均，改之伪生故也。世代渐久，弊运顿
至，因革之道，宜有其术。今云开署放铸，诚所欣同，但
虑采山事绝，器用日耗，铜既转少，器亦弥贵。设器直
一千，则铸之减半，为之无利。虽令不行，又云去春所
禁，一时施用，是欲使天下丰财。若细物必行，而不从
公铸，利己既深，情伪无极。私铸剪凿，书不可禁。五铢
半两之属，不盈一年，必至于尽。财货未赡，大钱已竭，
数岁之间，悉为尘土。岂可令取弊之道，基于皇代。今
百姓之货，虽为转少，而市井之民，未有嗟怨。此新禁
初行，品式未一，须臾自止，不足以垂圣虑。唯府藏空
匮，实为重忧。今纵行细钱，官无益赋之理，百姓虽赡，
无解官乏。唯简费去华，设在节俭，求赡之道，莫此为
贵。然钱有定限，而消失无方，剪铸虽息，终致穷尽者
亡。应官开取铜之署，绝器用之涂，定其品式，日月渐
铸，岁久之后，不为世益耳。”时议者又以铜转难得，欲
铸二铢钱。竣又议曰：“议者将为官藏空虚，宜更改铸；
天下铜少，宜减钱式，以救交弊，赈国纾民。愚以为不
然。今铸二铢，恣行新细，于官无解于乏，而人奸巧大
兴，天下之货，将靡碎至尽；空立严禁，而利深难绝。不
过一二年间，其弊不可复救，其甚不可一也。今镕铸
有顿得一二亿理，纵复得此，必待弥年。岁暮税登，财
币暂革，日用之费，不赡数月，虽权征助，何解乏邪，徒
使奸民意骋，而贻厥愆谋。此又甚不可二也。民惩大
钱之改，兼畏近日新禁，市井之闲，必生喧扰，远利未
开，切患猥及，富商得志，贫民困窘。此又甚不可三也。
若使交益深重，尚不可行，况又未见其利，而众弊如
此，失算当时，取诮百代乎！前废帝即位，铸”二铢钱，形
式转细。官钱每出，民间即模效之，而大小厚薄皆不
及也。无轮郭，不磨鑢，如今之剪凿者，谓之“耒子。”景和
元年，沈庆之启通私铸，由是钱货乱败。一千钱长不
盈三寸，大小称此，谓之“鹅眼钱”；劣于此者，谓之“𫄧环
钱。”入水不沈，随手破碎，市井不复料数，十万钱不盈
一掬，斗米一万，商货不行。太宗初，唯禁鹅眼𫄧环，其
馀皆通用。复禁民铸，官署亦废工。寻复并断，惟用古
钱。竣自散骑常侍、丹阳尹加中书令，丹阳尹如故。表
让中书令曰：“虚窃国灵，坐招禁要，闻命惭惶，形魂震
越。臣东州凡鄙，生微于时，长自闾阎，不窥官辙，门无
富贵，志绝华伍。直以委身陇亩，饥寒交切。先朝陶均
庶品，不遗”愚贱，得免耕税之勤，厕仕进之末。陛下盛
德居蕃，总揽英异，越以不才，超尘清轨，奉躬历稔，劳
效莫书，仰恃曲成之仁，毕愿守宰之秩。岂期天地中
阕，殷忧启圣，倚附兴运，擢景神涂，云飞海泳，冠绝伦
等。曾未三期，殊命八萃。详料赏典，则臣不应科；瞻言
勤良，则臣与《侔贵》。方欲诉款皇朝，降阶盛序，微“已国
言，少彻身谤，而制书猥下，爵树弥隆。臣小人也，不及
远谋，宠利之来，何能居约，徒以上渎天明，下汨彝议，
灾谪之兴，惧必在迩。今之过授，以先微身，苟曰非据，
危辱将及。十手所指，谕等膏盲，所以寤寐兢遽，维萦
苦疾者也。伏愿陛下察其丹诚，矜其疾愿，绝会收恩，
以全愚分，则造化之施，方兹为薄。”见许。时，岁旱民饥，
竣上言禁饧一月，息米近万斛。复代谢庄为吏部尚
书，领太子左卫率，未拜丁忧，起为右将军，丹阳尹如
故。竣藉蕃朝之旧，极陈得失。上自即吉之后，多所兴
造，竣谏争恳切，无所回避。上意甚不悦，多不见从。竣
自谓才足干时，恩旧莫比，当赞务居中，永执朝政，而
所陈多不被纳，疑上欲疏之，乃求外出，以占时旨。大
明元年，以为东扬州刺史，将军如故。所求既许，便忧惧无计。至州，又丁母艰，不许去职，听送丧还都，恩待
犹厚。竣弥不自安，每对亲故，颇怀怨愤。又言朝事违
谬，人主得失。及王僧达被诛，谓为竣所谗构，临死陈
竣前后忿怼，每怀言不见从。僧达所言，颇有相符据。
上乃使御史中丞庾徽之奏之曰：“臣闻人臣之奉主，
毁家光国，竭情无私。若乃无礼陵人，怙富卑上，是以
王叔作戒，子晳为戮。未有背本塞原，好利忘义，而得
自容盛世，溷乱清流者也。右将军、东扬州刺史、建城
县开国侯颜竣，因附风云，谬蒙翼长，天地更造，拔以
非次。圣朝亲揽，万务一归，而窥觇国柄，潜图秉执，受
任选曹，驱扇滋甚。出尹京辇，形势弥放。传诏犯宪，旧
须启闻”，而竣以通诉忤己，辄加鞭辱，罔顾威灵，莫此
为甚。严诏屡发，当官责效，竣权恣不行，怨怼弥起。“怀
挟奸数，苞藏阴慝，预闻中旨，罔不宣露。罚则委上，恩
必归己。荷遇之门，即加谤辱。受谴之室，曲相哀抚。翻
戾朝纪，狡惑视听，胁”惧上宰，激动闾阎，未上虑闻，内
怀猜惧，伪请东牧，以卜天旨。既获出蕃，怨詈方肆，反
唇腹诽，方之已轻。且时有启奏，必协奸私，宣示亲朋，
动作群小。前冬母亡，诏赐还葬，事毕不去，盘桓经时，
方构闲勋贵，造立同异，又表示危惧，深营身观，曲访
大臣，虑不全立，遂以己被斥外国。道将颠衅积怀抱
恶穷，辞色兼行，阙于家，早负世议。逮身居崇宠，奉兼
万金，荣以夸亲，禄不充养。宿憾母弟，恃贵辄戮，天伦
怨毒，亲交震骇。凡所莅任，皆阙政刑，辄开丹阳库物，
贷借吏下，多假资礼。解为门生，充朝满野，殆将千计。
骄放自下，妨公害私，取监解见钱，以供帐下，宾旅酣
歌，不异平日，街谈道说，非复风声。竣代都“文吏，特荷
天私，弃瑕录用，豫参要重，劳无汗马，赏班河山，出内
宠灵，逾越伦伍。山川之性，日月弥滋；溪壑之心，在盈
弥奓。虎寇狼贪，未足为譬。今皇明开耀，品物咸亨，伤
俗点化，寔唯害焉。宜加显戮，以彰盛化。请以见事免
竣所居官，下太常削爵土，须事御收付廷尉法狱。”罪
上，未欲便加大戮，且止免官。竣频启谢罪，并乞性命。
上愈怒，诏答曰：“宪司所奏，非宿昔所以相期。卿受荣
遇，故当极此讪讦怨愤已孤本望，乃复过烦思虑，惧
不自全，岂为下事上诚节之至耶！”及竟陵王诞为逆，
因此陷之。召御史中丞庾徽之于前为奏。奏成，诏曰：
“竣孤负恩养，乃可至此。”于狱赐死，妻息宥之以远。子
辟强徙送交州，又于道杀之。竣《文集》行于世。

按《陋巷志》“支子世表三十一代竣。”